מספר פנימי: 568230

הכנסת העשרים

**יוזמים: חברי הכנסת** **יעקב מרגי**
 **עבדאללה אבו מערוף**
 **עליזה לביא**
 **יוסי יונה**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ פ/2148/20

הצעת חוק חובת המכרזים (תיקון – משרד החינוך), התשע"ו–2015

|  |  |  |
| --- | --- | --- |
| תיקון סעיף 5 | 1. | בחוק חובת המכרזים, התשנ"ב–1992[[1]](#footnote-2), בסעיף 5, בסופו יבוא:  |
|  |  | "(ד) לגבי עסקאות לרכישת שירותי חינוך ייחודים של משרד החינוך, לעניין סעיף 4(א)(1), במקום "שר האוצר, באישור ועדת החוקה חוק ומשפט של הכנסת" יבוא "שר החינוך, בהתייעצות עם שר האוצר ובאישור ועדת החינוך, התרבות והספורט של הכנסת"; לעניין זה, "שירותי חינוך ייחודים" – הכנת תכנית לימודית או תרבותית, הפעלתה ופיקוח על ביצועה, קבלת עובד הוראה, הדרכתו, פיקוח עליו ופיטוריו, עריכת מבחנים ומיון תלמידים, השמה, רישום, ליווי שוטף ומעקב אחר תלמידים במסגרות חינוכיות."  |

דברי הסבר

ההחלה הגורפת של חוק חובת המכרזים, התשנ"ב–1992 (להלן – חוק המכרזים), בין היתר, על פרויקטים חינוכיים מקצועיים מובהקים שהם בליבת העשייה החינוכית במשרד החינוך, עלולה לגרום לנזק חינוכי ארוך טווח, בל ישוער ושאינו ניתן לתיקון. משרד החינוך מפעיל פרויקטים חינוכיים באמצעות תאגידים שאינם למטרות רווח, שהוקמו בזמנו ביוזמת המשרד או על ידיו, מן הדין ראוי היה שהמדינה תפעיל פרויקטים אלה במישרין על ידה. אולם, בגלל בעיות של צורך בגמישות ניהולית וכן גם בשל בעיות תקני כוח אדם הועברו בשעתו פרויקטים אלה לטיפולם של התאגידים ללא כוונות רווח שהוקמו ביוזמת המשרד, תאגידים אלה צברו ידע וניסיון שאין להם ערוך ושאין להם חלופה, מכרוז פרויקטים חינוכיים מובהקים שכאלה עלול להעביר אותם לידי תאגידים פרטיים למטרות רווח שאין להם את כל הניסיון, הידע המקצועי המצטבר ואנשי המקצוע. ניסיון, ידע מקצועי מצטבר זה ואנשי המקצוע המנוסים אינם יכולים להופיע כתנאים במכרז וכידוע, מכרז כולל רק את תנאי הסף שהם תנאי מינימום.

בשנים האחרונות, התקיימו או מתקיימים הליכי מכרז בתאגידים חינוכיים בעלי ותק וניסיון רב שאין חולק על הצלחתם החינוכית המוכחת; ביניהם: 1. פרויקט "נעל"ה" (נוער עולה לפני הורים) המטפל באופן חינוכי כולל בתלמידים העולים לבדם לישראל לצורך לימודיהם בגילאים 14-18; 2. מת"ן (מפעל תורני לבני נוער) ארגון והפעלת תכניות חינוכיות לתלמידים במסגרות פנימיתיות במערכת החינוך לבני נוער בזרם החרדי ובקהילה. 3."המכינות הקדם אקדמיות" העוסקות בלימודיהם של רבבות תלמידים מהפריפריה החברתית והגיאוגרפית; 4. "סל תרבות" המטפל בגיבוש הרפרטואר והפעלת מוסדות התרבות למתן שירותי התרבות למוסדות החינוך, הכנה והפעלה של המורים והתלמידים לקראת מופעי התרבות ; 5. מרכז ההיגוי לתלמידים עולים מאתיופיה העוסקת בגיבוש תכניות לימודים מיוחדות והפעלתן במוסדות החינוך; 6. "תללי"ם" העוסקת בהוראה לתלמידים החולים בבתיהם במשך תקופה ארוכה; 7. פרויקט "פר"ח" העוסק בחונכות של סטודנטים עם תלמידים, הכשרת הסטודנטים, הדרכתם ופיקוח עליהם.

בעבר אושרו בוועדת החינוך, התרבות והספורט של הכנסת תקנות מיוחדות בחוק חובת המכרזים, בהסכמת שר האוצר ושר החינוך, המחריגות את המוסדות להשכלה גבוהה; החרגה זו נעשתה מתוך הבנה כי החלה גורפת של חוק המכרזים על ההשכלה הגבוהה תגרום נזק שאינו ניתן לתיקון למערכת זו.

חוק חובת המכרזים החריג בסעיף 5 לחוק את מערכת הביטחון וקבע כי שר הביטחון, בהתייעצות עם שר האוצר ובאישור ועדת חוקה, חוק ומשפט של הכנסת, רשאי על פי שיקול דעתו להתקין תקנות מיוחדות להחלת חוק חובת המכרזים על פרויקטים ביטחוניים, לרבות פטור ממכרז.

כדי למנוע נזק חינוכי ולימודי שאינו ניתן לתיקון, מוצע להעניק לשר החינוך, בהתייעצות עם שר האוצר ובאישור ועדת החינוך, התרבות והספורט של הכנסת סמכויות להתקין תקנות מיוחדות כדי להחריג אך ורק שירותי חינוך ייחודיים כגון: הכנת תכנית לימודית או תרבותית, הפעלתה ופיקוח על ביצועה, קבלת מורים, הדרכתם, פיקוח עליהם ופיטוריהם, עריכת מבחנים ומיון תלמידים, השמה, רישום, ליווי שוטף ומעקב אחר תלמידים במסגרת חינוכית. כל זאת, בדומה אך תוך צמצום ניכר בהשוואה לסמכות הגורפת שהוענקה לשר הביטחון בפרויקטים ביטחוניים.

יש לציין כי הנושא המדובר נידון בכנסת כבר שנים ארוכות ועוד אין בעניין התקדמות, מן הראוי שהכנסת הנוכחית תביא את הסוגיה לסופה.

הצעת חוק זו מוגשת על פי החלטה של ועדת החינוך, התרבות והספורט של הכנסת במיום כ' בכסלו התש"ע (7/12/2009): "... תיזום הוועדה הצעת חוק שתאפשר להחריג ממכרזים פרויקטים חינוכיים מובהקים במתכונת שבה הותקנו התקנות המחריגות ממכרזים את המוסדות להשכלה גבוהה מחוק חובת המכרזים''.

הצעת חוק דומה בעיקרה הונחה על שולחן הכנסת השמונה-עשרה על ידי חבר הכנסת זבולון אורלב וקבוצת חברי הכנסת (פ/2086/18).

הצעות חוק זהות הונחו על שולחן הכנסת התשע-עשרה על ידי חבר הכנסת עמרם מצנע וקבוצת חברי הכנסת (פ/1489/19), ועל שלוחן הכנסת העשרים על ידי חבר הכנסת ניסן סלומינסקי וקבוצת חברי הכנסת (פ/2091/20).

---------------------------------

הוגשה ליו"ר הכנסת והסגנים

והונחה על שולחן הכנסת ביום

י"ג בחשוון התשע"ו – 26.10.15

1. ס"ח התשנ"ב, עמ' 114. [↑](#footnote-ref-2)